钦定古今图书集成/理学汇编/文学典/第168卷 > 《跋重刻吉日癸巳碑》宋·濂
## 钦定古今图书集成/理学汇编/文学典/第168卷 > 《跋重刻吉日癸巳碑》宋·濂

赵之赞皇，有“吉日癸巳”四字，在坛山崖石间，世传为
周穆王书。宋皇祐四年九月，宋景文公自亳迁镇阳，
过赵，始遣人访得之。今刘庄者，因凿移郡厅，笔力雄
峭，有剑拔弩张之势。其“吉日”字往往与周淮父卣、伯
硕父鼎、《齐侯镈钟》诸款识合，实二千年奇迹也。欧阳
文忠公家藏金石遗文甚多，其最远者唯毛伯、伯冏
二敦铭及此文而已。赵明诚继著《金石录》，独以笔画
类小篆为疑。今用周宣王时石鼓文考之，其字形多
如小篆，恐当时与古文蝌蚪书兼行，至李斯始以此
擅其名耳。明诚已信石鼓为周人之书，何独于此而
疑之耶？濂既手摹刻于浦阳山房，恐人惑也，又不得
不辩。